Poznámky geografia 5.C

**Človek a krajiny na Zemi**

**Krajina je** prostredie života pre všetky organizmy vrátane človeka.

* Človek je biologická bytosť, vznikol a vyvíjal sa v krajine.
* Človek je s krajinou spojený výmenou látok a energie a nemôže bez nej existovať. Ak napríklad opúšťa krajinu do kozmického priestoru, musí napodobniť podmienky života v krajine, inak by neprežil, keďže podlieha biologickým zákonitostiam.
* Človek sa však vyčleňuje z biosveta tým, že je spoločenský tvor a výrobca. Človek v krajine pracuje ale hlavne ju využíva. Všetko, čo človek v živote používa, pochádza z prírody. Najprv človek vedel používať len jednoduché nástroje, neskôr sa v ich výrobe zdokonalil, čo spôsobilo, že začal aj výraznejšie pretvárať krajinu podľa svojich potrieb.
* Spoločenské zákonitosti nútia človeka, aby stupňoval využívanie krajiny s čo najväčšou efektivitou.
* intenzitu pôsobenia človeka v krajine charakterizujú vývojové obdobia **hominizácie, sapientácie, sociogenézy** a**technogenézy.**

**Obdobie hominizácie (poľudšťovanie)** je obdobie od začiatku vzpriamenej chôdze človeka pred 6-5 miliónmi rokov po začiatok cieľavedomej práce pred 1,6-1,5 miliónmi rokov. Prvý vzpriamený človek bol Australopitekus, ktorý žil vo východnej a južnej Afrike v období pred 6-1 miliónmi rokov. Činnosť Australopiteka v tomto období nevyvolala zmeny v pôvodnom stave prírodnej krajiny, keďže jeho spôsob života sa veľmi ponášal na spôsob života zvierat.

**Obdobie sapientácie (zmúdrenie)** je spojené s vývojom homo erectus a vznikom reči. Sapientácia je etapa vývoja človeka kedy nadobúda ráz sapiens čiže prechod k súčasnému typu človeka, k typu homo sapiens. Pôvodný stav prírodnej krajiny zostal naďalej nezmenený.

**Obdobie sociogenézy** je spojené s druhom homo sapiens, konkrétne s procesom kultúrnej evolúcie človeka – vývoj správania sa spoločnosti a človeka v prostredí. Najvýznamnejšie rozhranie tvorí neolitická revolúcia - prekonanie doby kamennej. Človek dosiahol to štádium vývoja, kedy začal produkovať hodnoty. Činnosťou človeka sa mení prírodná krajina. Vznikajú rôzne formy využitia zeme. Človek začal cieľavedome pestovať jemu prospešné plodiny. Ide o počiatky poľnohospodárstva. Napríklad v stepných krajinách prebiehal celoročne proces nomádskeho pastevného hospodárstva čo zanechávalo zničené stepné porasty a spustilo eróznu činnosť vody a vetra.

**Obdobie technogenézy** začína v niektorých hospodársky vyspelých štátoch ich priemyselným rozvojom a vedecko-technickým rozvojom začína na celej Zemi 16 – 17. stor.). Človek začal vo veľkom obrábať pôdu. Budoval mestá a vynašiel mnohé stroje ktoré ďalej urýchlili rozvoj a technický pokrok. Hlavné znaky sociogenézy pôsobia naďalej, ale rozhodujúci význam majú procesy označované ako vedecko-technický rozvoj (VTR). Človek, nositeľ VTR, sa označuje ako homo faber čiže hospodáriaci alebo človek tvorca. Biologickými vlastnosťami sa nelíši od homo sapiens. Počas obdobia technogenézy sa výrazne menia podmienky života na Zemi a tvárnosť krajiny.

Človek rozširuje stále svoju pôsobnosť na čoraz väčšiu časť krajiny a čoraz viac a drastickejšie do nej zasahuje. V období technogenézy ľudskú populáciu sprevádza prudký demografický rast, rýchly rozvoj priemyslu, nadmerný rozsah urbanizácie a nezadržateľný rast mobility. Z toho vyplýva mnoho ekologických problémov v krajine a kvalitatívne nový vzťah človeka k prostrediu. Človek negatívne ovplyvňuje životné prostredie napríklad nadmernou ťažbou dreva alebo produkciou skleníkových plynov, ktoré spôsobujú globálne otepľovanie, s čím sú spojené rôzne prírodné katastrofy. Človek hľadá prostriedky ako riešiť problémy ohrozujúce podstatu žitia na Zemi. Jeden z cieľov globálnej stratégie trvale udržateľného žitia na Zemi vyhlásený OSN je zaistiť podmienky pre existenciu všetkých foriem života na Zemi. Základom tohto princípu je udržať ekologickú stabilitu na Zemi. Zatiaľ je to však snaha len malých a minoritných krajín. Najväčší narušovatelia celosvetovej ekologickej stability sa odmietajú pripojiť k akýmkoľvek iniciatívam zlepšiť stav životného prostredia.

**Po naučení sa učiva, odpovedajte písomne do zošita na otázky:**

1. Aké tri vývojové obdobia charakterizujú vzťah človeka k prírode?
2. Ako sa správaš k prírode ty?
3. Aké zlepšenia vo vzťahu ľudia v tvojom okolí a príroda by si navrhol?